HU Az Európai Unió Hivatalos Lapja L 220/11

A BIZOTTSÁG 815/2008/EK RENDELETE

(2008. augusztus 14.)

a Zöld-foki-szigeteknek a Közösségbe irányuló egyes halászati termékek exportjával kapcsolatos különleges helyzetére figyelemmel a „származó termék” általános preferenciális rendszer alkalmazásában használt fogalmának meghatározása tekintetében a 2454/93/EGK rendelettől való eltérésről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó Szerződésre,

tekintettel a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletre (1) és különösen annak 247. cikkére,

tekintettel a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendeletre (2) és különösen annak 76. cikkére,

mivel:

(1) A tarifális preferenciák általános rendszerének alkalmazásáról szóló, 2005. június 27-i 980/2005/EK tanácsi rendelettel (3) a Közösség általános tarifális kedvezményeket nyújtott a Zöld-foki-szigeteknek.

(2) A 2454/93/EGK rendelet meghatározza az általános preferenciális rendszer alkalmazásában használandó „származó termék” fogalmát. A szóban forgó rendelet 76. cikke eltérést biztosít az említett rendelkezésektől az általános preferenciális rendszer legkevésbé fejlett kedvezményezett országai javára, amelyek ebből a célból megfelelő kérelmet nyújtanak be a Közösséghez.

(3) Az AKCS–EK Vám-együttműködési Bizottságnak az AKCS-államok különleges helyzetének figyelembevételével a tartósított tonhal és tonhalfilé (HR ex 1604 vámtarifaszám) gyártásának tekintetében a származó termék fogalmától való eltérésről szóló, 2005. március 1-jei 2/2005. számú határozata (4) értelmében a Zöld-foki-szigetek kedvezményezetté vált.

(4) A rendelkezések ugyanakkor 2007. december 31-ét követően érvényüket vesztették, és a Zöld-foki-szigetek még nem kötött gazdasági partnerségi megállapodást a Közösséggel. Ezért a Zöld-foki-szigetek vonatkozásában 2008. január 1-je óta csupán az általános preferenciális rendszer van érvényben.

(5) A Zöld-foki-szigetek 2007. november 27-i levelében kérelmezte az eltérést az általános preferenciális rendszer származó termékre vonatkozó előírásaitól, összhangban a 2454/93/EGK rendelet 76. cikkével. Kérelmének megerősítésére 2008. február 27-i levelében kiegészítő információkat nyújtott.

(6) Az eltérésre irányuló kérelem három olyan halfaj 1 561 tonnányi teljes éves elkészített vagy konzervált mennyiségére irányul, amelyből kettőre nem terjed ki a 2/2005. számú határozattal biztosított eltérés hatálya: tonmakréla vagy páncélos makrahal, makréla és tonhal.

(7) Az eltérésre irányuló kérelmet a Bizottság figyelembe vette és azt hiánytalannak és kellően megalapozottnak találta.

(8) Az eltérésre az ellátásnak az év egészében való biztosítása érdekében lenne szükség, biztosítva ily módon annak a vállalkozásnak a jelentős beruházását, amely már bizonyította elkötelezettségét az érintett tevékenység fejlesztésének támogatása iránt a Zöld-foki-szigeteken.

(9) Ez a beruházás a Zöld-foki-szigetek halászati iparára nemcsak közvetlenül, a mentességi kérelemben említett halfajok vonatkozásában gyakorolna kedvező hatást, hanem közvetett módon alapvetően jótékony befolyást gyakorolna a zöld-foki-szigeteki halászflotta újbóli fellendítésére általában is. Ha több zöld-foki-szigeteki halászhajó végezne halászati tevékenységet, fokozatosan javulna a származóhaltermék-ellátás is.

(10) Az eltérés időbeli hatályának megfelelőnek kell lennie a beruházás biztosítására, valamint az általános kiszámíthatóság érdekében, de semmi esetre sem terjedhet túl 2010. december 31-én, mert ezt az időpontot követően az általános preferenciális rendszer legkevésbé fejlett országok javát szolgáló rendelkezései már nem vonatkoznak a Zöld-foki-szigetekre. Az említett időpont után a Zöld-foki-szigetek konzerviparának életképességét gazdasági partnerségi megállapodás keretében kell biztosítani.

(11) A 2454/93/EGK rendelet szabályokat határoz meg a vámkontingensek kezelésére vonatkozóan. Annak érdekében, hogy a vámkontingensek kezelését a zöld-foki-szigeteki hatóságok, a közösségi vámhatóságok és a Bizottság hatékonyan végezhesse, ezeket a szabályokat az e rendeletben megadott eltérési lehetőség keretében behozott mennyiségekre is indokolt értelemszerűen alkalmazni.

(12) Az eltérés igénybevételének hatékonyabb ellenőrzése érdekében a zöld-foki-szigeteki hatóságoknak rendszeresen tájékoztatniuk kell a Bizottságot a kiállított származási bizonyítványok részleteiről.

(13) Kérelmükben a zöld-foki-szigeteki hatóságok rámutattak arra, hogy az érintett vállalkozás vélhetőleg nem rendelkezik olyan termelési kapacitással, hogy a beruházást követő első működési évben felhasználja az igényelt kontingens teljes mennyiségét. Következésképpen az igényelt mennyiséget 2009-re és 2010-re vonatkozóan teljes egészében rendelkezésre kell bocsátani, 2008-ra vonatkozóan azonban csökkenteni kell azt az eltérés alkalmazásának időtartamával arányosan.

(14) Az e rendeletben előírt rendelkezések összhangban vannak a Vámkódexbizottság véleményével,

ELFOGADTA EZT A RENDELETET:

1. cikk

A 2454/93/EGK rendelet 67–97. cikkétől eltérve a nem származó halból a Zöld-foki-szigeteken előállított, ex 1604 15, ex 1604 19 és ex 1604 14 KN-kód alá tartozó elkészített vagy konzervált tonmakrélát és páncélos makrahalat, makrélát és tonhalat a 2., 3. és 4. cikk rendelkezéseivel összhangban a Zöld-foki-szigetekről származónak kell tekinteni.

2. cikk

Az 1. cikkben meghatározott eltérést a 2008. szeptember 1. és 2010. december 31. közötti időszakban közvetlenül a Zöld-foki-szigetekről szállított és a Közösségbe importált termékekre kell alkalmazni az egyes termékekhez a mellékletben feltüntetett éves mennyiségeken belül.

3. cikk

A mellékletben meghatározott mennyiségeket a 2454/93/EGK rendelet 308a., 308b. és 308c. cikkével összhangban kell kezelni.

4. cikk

(1) A Zöld-foki-szigetek vámhatóságai megteszik a szükséges lépéseket az 1. cikkben említett termékek kivitelének mennyiségi ellenőrzésére.

(2) A hatáskörrel rendelkező zöld-foki-szigeteki hatóságok által, az e rendelet értelmében kibocsátott „Form A” származási bizonyítvány 4. rovatában a következőt kell feltüntetni: „Eltérés a 815/2008/EK rendelettől”.

(3) A Zöld-foki-szigetek illetékes hatóságai minden negyedévben összefoglaló nyilatkozatot továbbítanak a Bizottság felé azokról az árumennyiségekről, amelyekre e rendelet alapján „Form A” származási bizonyítványokat állítottak ki, valamint ezeknek a bizonyítványoknak a sorszámáról.

5. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ezt a rendeletet 2008. szeptember 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2008. augusztus 14-én. a Bizottság részéről László KOVÁCS a Bizottság tagja

(1) HL L 302., 1992.10.19., 1. o. A legutóbb az 1791/2006/EK rendelettel (HL L 363., 2006.12.20., 1. o.) módosított rendelet.

(2) HL L 253., 1993.10.11., 1. o. A legutóbb a 214/2007/EK rendelettel (HL L 62., 2007.3.1., 6. o.) módosított rendelet.

(3) HL L 169., 2005.6.30., 1. o. A legutóbb az 55/2008/EK rendelettel (HL L 20., 2008.1.24., 1. o.) módosított rendelet.

(4) HL L 61., 2005.3.8., 48. o.